google/wiki40b huggingface dataset:
Black Mountain Rag

«De Hebraiske Alper» med Øystein Sunde

Øystein Sunde ga ut en norsk coverversjon med tittelen «De Hebraiske Alper»
den 27. september 1976 på sitt musikkalbum På sangens vinger.
Opptaket inneholder kun Sundes akustiske gitar som er stemt i G-åpen-stemming.

Sunde lærer «Black Mountain Rag» av Chet Atkins høsten 1971

Jim Reeves, Bobby Bare, Anita Kerr Singers og Chet Atkins spilte alle i Njårdhallen den 15. april 1964. Dette ble filmet og sendt 18. mai 1964 klokken 20:40 i et timeslangt fjernsynsprogram på NRK som het 500 Miles Away From Home. Sunde så programmet og la merke til at Atkins brukte tommelplekter, og dermed kjøpte han seg et slikt for å utvikle sitt eget gitarspill.
Sunde dro til USA rundt 13./14. september 1971 Han hadde fått et brev fra plateselskapet RCA om å stikke innom kontoret deres i Nashville og treffe Chet Atkins. Etter en rundtur i USA, ble Nashville siste del av reiseturen. En nervøs Sunde hadde med seg sine to album 1001 fnatt og Det året det var så bratt, og han ble så invitert til lunsj av Atkins og andre, samt å bli med på å spille golf. Atkins var travelt opptatt i de dager siden det foregikk en musikkmesse i Nashville. Men dagen før Sunde skulle returnere til Norge, tok han en tur innom kontoret til Atkins helt på måfå for å si farvel. Da hadde Atkins tid til en prat, mens hans spilte bruddstykker av Sundes nevnte album på platespilleren. Atkins fant fram gitaren og spurte Sunde om han ønsket å lære en eller annen sang. Sunde hadde fra før prøvd seg på «Black Mountain Rag», men ikke fått den til. Atkins stemte om noen av strengene på gitaren slik at det ble G-åpen-stemming, og dette var ny lærdom for Sunde. Atkins lærte bort mange andre finurligheter også, mens Sunde fulgte veldig nøye med. Etter å ha tatt farvel, dro Sunde tilbake til hotellrommet og noterte ned alt han var i stand til å huske.
Hartlepool

Historie

Hartlepool ble grunnlagt som en landsby i det 600-tallet rundt klosteret Hartlepool Abbey som ble grunnlagt i 640. Det ble kjent under Hilda av Whitbys tid som abbedisse, 647–657. Klosteret ble ødelagt av nordboere i vikingangrep i 800.
I løpet av middelalderen ble Hartlepool en liten, men viktig by. Den fikk et marked og bymurer, og havnen ble palatinatsgrevskapet Durhams offisielle havn. Den var en praktisk utskipningshavn for kull fra South Durham, og en jernbane ble anlagt allerede i 1835. En konkurrerende jernbanelinje ble anlagt i 1847, og rundt stasjonen vokste West Hartlepool opp.
De to byene vokste side om side. Befolkningstallet var sammenlagt bare omkring 1000 ved begynnelsen av det 19. århundre, og hele 64 000 i 1891. De to, kjent som Old Hartlepool og West Hartlepool, ble formelt slått sammen i 1967.
Det ble opprettet flere jernverk og skipsverft i det 19. århundre. Dette førte i sin tur til at flere rederier slo seg til i byen, og i 1913 var det hele 42 rederier med totalt 235 skip. Dette førte til at Tyskland så på byen som et viktig mål under første verdenskrig, og mellom 8.10 og 9.30 på morgenen 16. desember 1914 ble Old Hartlepool, West Hartlepool, Whitby og Scarborough beskutt av den tyske marinen. Totalt ble 1150 granater avfyrt. 137 omkom, og 592 ble såret. Kystbatteriene skjøt tilbake, 143 skudd, og skadet 3 skip inkludert slagkrysseren SMS «Blücher». Et nytt tysk forsøk på å beskyte byen førte til slaget ved Doggerbanken 24. januar 1915.
Under depresjonen i 1930-tallet gikk det hardt utover Hartlepool. Byen hadde høy arbeidsledighet frem til andre verdenskrig, da skipsbygging og stålverk ble viktige industrier. Etter krigen opplevde begge næringer tilbakegang, og den siste sjøsettingen i Hartlepool fant sted i 1961.
Siden 1960-tallet har Hartlepool opplevd vekst i handels- og servicenæringer. Et stort kjøpesenter ble reist i sentrum, i et område som ble totalt ødelagt av bombing under andre verdenskrig. Det har også kommet til en stor marina. Ved den historiske kaia ligger forøvrig fregatten HMS «Trincomalee», bygget i Bombay i 1817, som er det eldste krigsskip som fortsatt flyter.
Utenfor Hartlepool ligger Hartlepool kjernekraftverk, en gassavkjølt atomreaktor, som ble åpnet i 1980-årene. Den er planlagt nedlagt i 2019, skjønt det tenkes på en utsettelse til 2024. British Energy mener at det er fornuftig å erstatte den med en ny reaktor, noe som har ført til protester fra miljøverngrupper.

Sport

Byens fotballag er Hartlepool United FC.
Sigrid Hellen

Familie

Sigrid Hellen var datter av barbermester Karl Magnus Pedersen og Henriette Emilie Hellen.
Hun ble 21. juni 1907 borgerlig viet i Bergen med kontorsjef og tidligere bokhandler og journalist Einar Kanitz Mohn.

Liv og virke

15 år gammel ble Sigrid Hellen av Bjørn Bjørnson antatt som skuespillerelev ved Nationaltheatret. Så ble hun omkring 1904 tilknyttet Fahlstrøms Theater, hvor hun var til 1907. I 1906 medvirket Hellen i «Den norske Überbrettl-tourné», som underholdt med dans, sang og teater. Etter tiden ved Fahlstrøms Theater forlot hun teaterscenen. 
Etter sin korte karriere som skuespiller, drev Hellen danseskole i Bergen, hvor hun samtidig utdannet seg til billedvever. Hun ga flere opptredener som danser og danseinstruktør, blant annet da hun i 1910 ga en danseaften i Brødrene Hals' konsertlokale i fødebyen Kristiania, med karakterdanser av blant andre Brahms, Rubinstein og Waldteufel. 
Sigrid Hellen Mohn var medlem av Nasjonal Samling, og under andre verdenskrig var hun leder av NS Kvinneorganisasjons Kulturavdeling i Oslo. I denne egenskap foretok hun kulturpropagandareiser omkring i landet, blant annet i Hedmark og Oppland.
Under første verdenskrig bodde Sigrid Hellen og ektemannen i USA, før de i mellomkrigstiden var bosatt på Bestum.
Senere flyttet hun til Hvalstad, før hun omkring 1950 bosatte seg i Seljord.
Norgesmesterskapet i fotball for menn 1969

Norgesmesterskapet i fotball for menn 1969 ble vunnet av Strømsgodset etter at de slo Fredrikstad i cupfinalen. Det måtte omkamp til for å kåre en vinner.
Strømsgodsets vinnerlag: Inge Thun, Arild Mathisen, Jan Kristiansen, Tor Alsaker-Nøstdahl, Erik Eriksen, Johnny Vidar Pedersen, Egil Olsen, Odd Arild Amundsen, Steinar Pettersen, Thorodd Presberg, Ingar Pettersen, Ole Jonny Friise, Per Rune Wølner, Bjørn Odmar Andersen, Håvard Beckstrøm.
Mastos

Mastos (gresk: μαστός, «bryst», flertall mastoi) er en gresk vasetype. Den er formet som en flatbunnet dyp drikkebolle med to horisontale hanker, og sies å være inspirert av formet på et kvinnebryst, noe navnet indikerer. Denne type kalles også for parabolsk bolle, og har to parallelle eksempler framstilt i glass eller sølv. Eksempler er hovedsakelig svartfigurmaleri eller hvit bakgrunnsteknikk, skjønt tidlige eksempler kun ha rødfigurmaleri. En mastos har vanligvis to håndtak og en "brystvorte" i bunnen, skjønt noen få eksemplarer har en fot som sokkel isteden. En mastoid bolle er konisk, men med en flatt bunn, med eller uten håndtak.
Håndtakene på en mastos kan være i par horisontalt, men de kan også være arrangert med en horisontal og den andre vertikal som håndtaket på en mugge. Den vertikale ville ha gjort det mulig for den som drakk av den fra en relativ dypt kar, i motsetning til de mer grunne og flate kylix. Med et håndtak plassert i en annen vinkel kan også ha fungert som et virkemiddel for henge koppen på en krok for de som hadde en spiss fundament.

Rituell betydning

I en del arkeologiske sammenhenger kan en kvinnebrystformet bolle antyde rituelle funksjoner. Mastoi og votivrepresentasjoner av bryster har blitt funnet som ofringer (vota) ved helligdommer for guddommer som Diana og Hercules, begge som oldtidens romerske religion hadde funksjoner for fødsel, barnepleie, og oppfostring av barn. Dedikasjonene var tidvis gjort av ammer. En kopp eller bolle formet som et kvinnebryst kan ha hatt religiøs betydning; drikking av brystmelk av en voksen som er aldrende eller døende symboliserte den mulige gjenfødsel i etterlivet. I etruskisk mytologi tilbød gudinnen Uni (tilsvarende Juno i romersk mytologi) sine bryst til Hercules som et tegn på at han kunne stige opp blant de udødelige (= gudene).
Zeeman-Doppler-metoden

I astrofysikken er Zeeman-Doppler-metoden en teknikk dedikert for kartografi av stjerners magnetfelt.
Denne metoden benytter seg av muligheten magnetfelt har for å polarisere lyset som slippes ut (eller absorberes) i spektrallinjer dannet i stjernens atmosfære (se Zeemaneffekten). De periodiske moduleringene av Zeeman-signaturene i løpet av en stjernes rotasjon er laget for å gjøre en iterativ rekonstruksjon av de vektoriale magnetfeltene ved stjerneoverflaten.
No Escape

Handling

En amerikansk familie har flyttet til Sørøst-Asia, men havner snart midt i et kupp, og de ser febrilsk etter en vei ut i et miljø hvor utlendinger blir henrettet umiddelbart.
Pelle Karlsson

Sanger og musiker

Karlsson etablerte i 1963 sin første sang og musikkgruppe Västkustteamet, en trio. De utga EPen På Jerikos väg i 1964. Pelle Karlsson spilte sologitar og sang, Dan Ekström spilte trekkspill og Tore Käll spilte kompgitar.
I 1970 etablerte han bandet New Creation som har gitt ut flere LP-plater. Samtidig begynte han å gi ut soloalbum. Det store gjennombruddet kom med sangen Han är min sång och min glädje fra hans andre soloinnspilling, med samme navn, i 1973.

Diskografi

Pelle Karlsson har vært medvirkende artist på flere album og også utgitt og flere soloalbum.

Tekstforfatter

Pelle Karlson har skrevet en bok og tekstene til en salme.
Casebook: Jack the Ripper

Casebook: Jack the Ripper er en nettside som tar for seg Jack the Ripper-drapene i Whitechapel i London i 1888. Siden ble startet i januar 1996 og inneholder en liste over Jack the Ripper-mistenkte, ofre og vitner pluss mer enn to tusen datidige presseklipp. Moderne artikler, bøker, filmanmeldelser, politibiografier og et aktivt online-forum er også tilgjengelig på siden. Siden drives av dens grunnleger, Stephen P. Ryder, og har blitt hyllet for å være «en av de mest viktige ressurser for Ripper-informasjon i dag.»
Kvinnegruppa «Xantippene»

Kvinnegruppa «Xantippene» ble dannet i Lillesand i 1975 som en utbrytergruppe fra Kvinnefronten i Lillesand – en del av den nasjonale kvinnefront-bevegelsen. Bakgrunnen skal ha vært den dominerende stilling som AKP(m-l) hadde i bevegelsen.
«Xantippene» hadde åpenbart hentet navnet sitt fra antikkens Xanthippe, Sokrates trettekjære kone. Gruppa arbeidet aktivt for kvinners kår i lokalmiljøet, både de hjemmearbeidende og de yrkesaktive, og en av de store kampsakene var å få etablert barnehagetilbud i Lillesand.

Arkivet

Arkivet etter Kvinnegruppa «Xantippene» befinner seg på KUBEN i Arendal. Arkivet inneholder avisutklipp, møtereferater, trykksaker og lignende fra perioden 1972-1976.
Tidfesting

Tidfesting er regler innen skatteretten som avgjør innenfor hvilket inntektsår en inntekt skal komme til beskatning eller en utgift skal fradragsføres. I norsk skatterett gjelder som hovedregel realisasjonsprinsippet, som sier at en inntekt skal beskattes det år da skattyteren får en ubetinget rett til den. Tilsvarende skal en kostnad fradragsføres det år da det for skattyteren oppstår en ubetinget plikt til å dekke eller innfri kostnaden. For inntekter som oppstår innenfor skattyters egen økonomi skal tidfestingen skje det år da fordelen tilflyter skattyteren. Realisasjonsprinsippet gjør seg hovedsakelig gjeldende for kapitalinntekt (herunder også kapitalgevinst) og virksomhetsinntekt.
For visse ytelser, som lønn, pensjon, underholdsbidrag o.l., skal tidfesting først skje i det året da utbetalingen faktisk skjer eller forfaller (kontantprinsippet).
Tidfesting ble tidligere omtalt som periodisering, men begrepsbruken ble endret i og med innføringen av dagens skattelov i 1999.
Dramatiker

Skriveprosessen

Det første utkastet til en film, en bok, en fjernsynsserie eller et fjernsynsprogram, innledes ofte med at det skrives et synopsis. Det er en kort idèskisse som forteller om hvordan forfatteren forestiller seg det ferdige verket. Fra synopset utvikles det så et manuskript. Deretter utvikles det en scenografi (ofte i samarbeide med/eller av en dramaturg eller regissør)for så å utvikle en dreiebok, som er en arbeidsplan for filmatisering. Til forskjell fra vanlige fortellinger, har manus gjerne en mer systematisk beskrivelse av dialog, handling og scener. En skjønnlitterær fortelling er skrevet for å bli lest som den står skrevet. Et (film)manuskript skal leses av en regissør og tolkes videre som enten et teaterstykke eller en film. På den måten trenger ikke et manuskript beskrivende adjektiv for å engasjere leseren. Tvert i mot kan dette virke dempende på regissørens muligheter for egen tolkning. Manusforfattere skriver enten originale verker, eller tilrettelegger andre verker, vanligvis romaner, for film eller teater.
Stavanger Turnforening

Stavanger Turnforening (STF) ble stiftet 17. mai 1861. STF har rundt 2100 medlemmer og hører til i Stavanger kommune. Foreningen disponerer også egen hall, Stavanger Turnhall. STF er medlem av Norges Idrettsforbund og Olympiske Komité (NIF) (gjennom Rogaland Idrettskrets), Norges Gymnastikk- og Turnforbund (gjennom Rogaland Gymnastikk- og Turnkrets) og Stavanger Idrettsråd.

Historie

Foreningen ble stiftet i 17. mai 1861 på et møte i Borgerskolelokalet. De som var tilstede og stiftet foreningen var telegrafbestyrer W. Jacobsen, byfogd Christensen, doktor E. Lange, garver T. Tollaksen, arkitekt von der Lippe og overrettssakfører Johansen.
Klemenskirken

Klemenskirken var en middelalderkirke av tre i Trondheim, og var den første kirken som ble bygget i Trondheim. Ifølge Den større saga om Olav Tryggvason ble kirken først bygget da Olav Tryggvason anla Nidaros og bygde kongsgården ved Skipakrok rundt 997. Dette skrev også Snorre Sturlason i sine kongesagaer. Etter Olavs død lot sønnene til Håkon Sigurdsson kirken forfalle, og den ble brent ned av Svein Håkonsson under et angrep på byen i 1015. Kirken ble deretter gjenreist året etter av Olav den hellige, og sto til den brant i 1344.
Da Olav den helliges lik ble gravd opp av hans sønn Magnus Olavsson i 1031, ble liket lagt i Olavsskrinet og bisatt over Klemenskirkens høyalter.  Skrinet ble senere flyttet til Olavskirken, før det endte i Nidarosdomen.
Snorre skrev at også kong Magnus ble gravlagt i Klemenskirken.
Kirken er ikke nevnt i historiske kilder etter brannen i 1344.

Arkeologiske funn

Den eksakte beliggenheten var lenge noe usikker. 10. november 2016 meldte Adresseavisen at Norsk institutt for kulturminneforskning (NIKU) har funnet noe som synes å være restene av Klemenskirken. Funnstedet ligger innerst i det som var en vik på 1000-tallet. Stedet er trolig Snorre-sagaens Skipakrok, der Olav Tryggvason bygde byen. Under ruinene er det funnet rester av fundamenter til en enda eldre kirke som kan være Tryggvasons kongsgårdskirke, ved Peter Egges plass mellom Søndre gate og Krambugata. Funnet omfatter også alterfundamentet i kirkens kor, som ser ut til å ha vært endret på et senere tidspunkt enn da kirken ble reist.
Den 21. mai 2019 åpnet en permanent utstilling av Klemenskirkeruinen i et nybygd næringsbygg i Krambugata 2. Utstillingen ble åpnet av kronprins Haakon.
Marcus Garvey

Rastafari

Mange mener at Garvey skal spådd at en svart konge, kronet i Afrika, skulle innvarsle begynnelsen på afrikansk enhet og gjenopprettelse. Prins Ras Tafari i Etiopia som ble kronet som keiser Haile Selassie i 1930 oppfylte disse spådommene. Seks dager etter kroningen skrev Garvey en artikkel med religiøse overtoner om keiseren og det store kongeriket i øst. Etiopia skulle innta rollen som supermakt.
Etterhvert utviklet det seg en religiøs kult rundt keiseren, som fremsto med en guddommelig aura på fotografier. Garvey representerte en kristen tro, mens rastafarianismen utviklet seg som en personkult omkring Haile Selassie. Rastafari-predikanter som Leonard Howell, Archibald Dunkley och Robert Hinds utropte keiseren til Gud, og Garvey til hans profet. Garvey så ikke på seg selv som noen profet, men mente at den unge keiseren kunne sees som et guddommelig tegn på at de svartes lidelser snart ville ta slutt.
Eiksundtunnelen

Fastlandsforbindelse til fire kommuner

Eiksundtunnelen er en del av Eiksundsambandet, som gir kommunene Hareid, Ulstein, Sande og Herøy fastlandsforbindelse. Med en dybde på 287 meter er Eiksundtunnelen verdens dypeste veitunnel. Arbeidet med tunnelen begynte sommeren 2004. Eiksundsambandet åpnet 23. februar 2008 og er en del av fylkesvei 653.
Største stigning i tunnelen er 9,6 % opp mot Eika. Stigningen opp mot Berkneshalvøya er 7,6 %.
Tunnelen var bompengebelagt til sommeren 2014. Ordinær takst for personbiler var NOK 76, men den 14. juni 2014 ble bompengeordningen fjernet, og all ferdsel er nå avgiftsfri. Dette ble markert ved et arrangement der samferdselsminister Ketil Solvik-Olsen var til stede.

Debatt om samfunnsøkonomisk lønnsomhet

De totale investeringskostnadene for Eiksundsambandet kom på knapt én milliard NOK, ifølge Statens vegvesens offisielle beregninger.
I debatten om den samfunnsøkonomiske lønnsomheten av bro- og tunnelsamband har Eiksundtunnelen blitt trukket fram som et eksempel på et prosjekt som ikke er lønnsomt ut fra et rent samfunnsøkonomisk regnestykke. Til Dagens Næringsliv uttalte forskningsleder Gisle Solvoll ved Handelshøgskolen i Bodø følgende:
«Hvis du for eksempel ser på Eiksundtunnelen i Møre og Romsdal så viser regnestykket at en for investerings- og driftskostnadene knyttet til tunnelen, kunne gitt brukerne gratis fergetransport i all fremtid og i tillegg servert dem en tre retters middag på hver tur, og allikevel hatt penger til overs.»
Resultatet ble derimot ett annet, med høy vekst i ÅDT etter åpning og stor vekst i årene etter konkluderer evalueringsrapporten fra 2014 med positiv netto nytte

Dødsulykke juni 2009

Den 28. juni 2009 skjedde den første dødsulykken i tunnelen. To kjøretøy var involvert i ulykken, og fem mennesker mistet livet. Ifølge politiet er høy fart på den ene bilen den sannsynlige årsaken til ulykken.
Thermopolium

Thermopolium (flertall: Thermopolia) var en gaterestaurant i romerske byer. Navnet er konstruert i moderne tid og var ikke brukt av romerne selv. Thermopolia er funnet arkeologisk både i Ostia Antica, Herculaneum og Pompeii. Thermopolia var butikker, hvor man kunne få ferdig tilberedt varm mat (fast food). Noen ganger var det spiseplasser i butikken, men oftest spiste folk maten på gaten. I Pompeii er Thermopolia ofte plassert på siden av inngangen til en bolig ved siden av inngangsdøren.
Dolia i diske er et vanlig syn i Pompeiis gater, hvor det er over 150 thermopolia (det er estimert at det i alt er over 200). Det er kanskje ikke mange, når man regner med at Pompeii hadde over 12.000 innbyggere. Ofte er diskene dekorert med farget marmorplater, noen ganger malt med blomstret mønstre og andre steder med falliske bilder.
Thermopolia blir nevnt i den litteraturen som er bevart fra romersk tid. Der blir thermopolia beskrevet som lyssky steder, assosiert med en rekke begivenheter som gikk langt over drukkenskap og overforbruk av billig mat. De var steder assosiert med sex, prostitusjon, spill og kriminalitet, drevet av skruppelløse utleiere, som var juksemakere og bedragere. Flere romerske keisere, blant annet Nero og Vespasian var opptatt av å begrense virksomheter som thermopolia. Hvor effektive disse forsøkene var på å bedre det moralske klimaet i byene er uklart.
Fritz Darges

Liv og virke

Fritz Darges inntrådte i SS i 1933. Mellom 1936 og 1939 var han adjutant for Martin Bormann. Under andre verdenskrig kjempet han i Frankrike i 1940. I mars 1943 ble han personlig SS-adjutant hos Adolf Hitler; han var blant annet ansvarlig for Eva Brauns sikkerhet. 
Den 18. juli 1944 ble Darges og flere andre kalt til en militær overlegning med Hitler i Wolfsschanze. En flue irriterte Hitler ved kartbordet og Darges gjorde seg lystig over dettw. Hitler avskediget Darges umiddelbart og kommenderte ham til Øatfronten.
Den 11. august 1944 ble Darges sjef fir SS-Panzerregiment 5, som var understilt 5. SS-Panzer-Division Wiking. Han kjempet blant annet ved slaget om Budapest (29. desember 1944 – 13. februar 1945). For sin innsats ble han den 5. april 1945 tildelt Ridderkorset.
Darges bla tatt til fange av de allierte i begynnelsen av mai 1945 og løslatt i 1948. 
Darges var en av de siste overlevende fra Hitlers innerste krets. Han etterlort seg et manuskript om sin tid ved Der Führers side.
Verdenscupen i skihopping 2016/17 — Kuusamo — HS 142 menn

Poengfordeling World Cup

1 pl. 100 - 2 pl. 80 - 3 pl. 60 - 4 pl. 50 - 5 pl. 45 - 6 pl. 40 - 7 pl. 36 - 8 pl. 32 - 9 pl. 29 - 10 pl. 26 - 11 pl. 24 - 12 pl. 22 - 13 pl. 20 - 14 pl. 18 - 15 pl. 16 - 16. pl 15 - 17 pl. 14 - 18 pl. 13 - 19 pl. 12 - 20 pl. 11 - 21 pl. 10 - 22 pl. 9 - 23 pl. 8 - 24 pl. 7 - 25 pl. 6 - 26 pl. 5 - 27 pl. 4 - 28 pl. 3 - 29 pl. 2 - 30 pl. 1

Premiepenger

De 30 beste for premiepenger. De for 100 Sveitsefranc ganget med antall verdenscup-poeng de fikk i rennet. Det vil si Nr 1 - 10.000 chf - Nr 10 2.600 chf - Nr 20 1.100 chf og nr 30 100 chf.
François Ponchaud

Liv og virke

François Ponchaud var syvende barn i en familie med åtte barn. Faren var jordbruker og lokalpolitiker, aktiv i Mouvement Républicain Populaire (MRP). Etter å ha tjenestegjort som fallskjermsoldat i Algerie i 28 måneder, valgte François Ponchaud å tre inn i presteseminaret til misjonsordenen Société des Missions Etrangères de Paris (MEP). Han ble bestemt for misjonen i Kambodsja og reiste ut dit fra Marseille den 10. oktober 1965.

Vitne til Røde Khmers folkemord

Pater Ponchaud var øyenvitne til Røde Khmers tømming av Phnom Penh for innbyggere i april 1975, og fikk rikt innblikk i myrderiene som ledsaget og fulgte dette. Han slo alarm gjennom alle kanaler han kunne, men i den grad hans avisartikler kom på trykk i Vesten, ble de ikke trodd, eller betraktet som overdrivelser. I 1977 utgav han boken Cambodge année zéro, som beskrev myrderiene i stor detalj. Han fulgte utviklingen ved å følge nøye med på radio og analyserte og beskrev bevegelsens revolusjonære ideologi, organisasjonen av deres idealsamfunn, dannelsen av en ny kultur. Han kunne plassere folkemordsideologien i sin rette sammenheng både historisk og sosialt og ut fra kjennskap til de ledende kadres personlige historie.

Etter folkemordet

Han var lenge generalvikar for bispedømmet Kompong Cham. Pater François Ponchaud bor nå (2008) i Phnom Penh der han er aktiv i det åndelige og kulturelle liv. Han ansees som en ledende kjenner av Kambodsja, og har oversatt Bibelen til khmer.
Han har engasjert seg for en god adaptasjon av kristne uttrykksformer til kambodsjansk kultur, og har uttrykt sterk tvil til de konversjonskampanjer som evangelikale grupper har dratt i gang. Han er engasjert i inter-religiøs dialog og er en respektert kjenner av buddhismen.
Hans verk Une Brève Histoire du Cambodge er en av de grundigste gjennomgang som er gjort av kambodsjansk historie. Han har medvirket til en rekke dokumentarfilmer, som for eksempel Khmers islam (2008) som forteller om den muslimske minoritets skjebne under Røde Khmer.
Citybanan

Citybanan er en seks kilometer lang jernbanestrekning i tunnel under sentrum av Stockholm i Sverige. Forbindelsen er med dobbeltspor samt en service- og redningstunnel og er beregnet på å adskille trafikk med pendeltog fra annen togtrafikk gjennom byen. I prosjektet inngår de underjordiske stasjonene Stockholm City og Stockholm Odenplan samt en 1,4 km lang jernbanebro i Årstaberg. Knutepunktene med dagens jernbanenett er stasjonene Tomteboda og Stockholms södra.
I prosjektet inngår også en 1,4 km lang jernbanebro over Årstaberg stasjon og Älvsjö godsstasjon. Den blir bygd for å føre fjerntrafikk fra Älvsjö stasjon til østre plattform på Stockholm södra slik at det unngås at fjern- og lokaltrafikk må krysse der.
Hele prosjektet er anslått til å koste 16,3 milliarder svenske kroner etter 2007-verdi. Offisiell byggestart var 24. januar 2009 og Trafikverket åpnet tunnelen for trafikk 10. juli 2017.